कहत हैं कि अकेल परत मनई कमजोर हुअत जात है. चारिउ तरफ से. मुल अलग ढंग से सोचे पै पता चलत है कि यू भगवान की तरफ से बनावा संजोग आय. जाहिर तौर पै केहू भले खुद क तकलीफ मा पावै लेकिन ई बिध कै संजोग आय कि ऊ आगे की जिन्दगी मा पोढ्हातय जात है. यहिलिये जब अस हुवै तौ यहिका भगवान की तरफ से कीन नीमन इसारा मानेक चाही, जिन्दगी कै तुंहुसे तनिका मांग बढ़ि जात है कि मजबूत बनौ, बस्स!
कयिउ बार हम अपने चारिउ वारी देखित है कि फालतू के लोगन कै भीड़ रहत है. हम नाहीं जान पाइत कि वै फालतू हैं अउर मौका आये पै टरि जइहैं. यही समय हुअत है उनके पहिचान कै. ‘रहिमन बिपदा हूँ भली जो थोड़े दिन होय’! बिपदा आये पै तकलीफ थोड़ेन दिन कै रहत है, इन थोड़े दिनन मा मनई खुदै सिखि जात है कि कैसे यू बिपत्ति आसान होये. मुल असली लाभ यू है – ‘हित-अनहित यहि जगत मा जानि परत सब कोय’!
अक्सर हम भीड़ वाले दिनन मा अपने संघरी कयिउ अइसे लोगन क पाइत है जे अपनी मौजूदगी से हमैं असहज किहे रहत हैं. जरूरी नाय है कि वै हमरे साधे कुछ घात करैं, हम मेर-मेर के लिहाज के चलते असहज रहित है. फिर यकायक लागत है कि बत्ती गुल भै, चारिउ वार अन्हेरै-अन्हेर! हम भरोसा के टेकनी से टेकत-टेकत खुद का सम्हारत आगे बढ़ि जाइत है. कुछ समय हम अन्हेरे मा रहित है. फिर भिनसार हुअत है. हमैं लागत है कि चौगिर्दा सूनापन है औ हम अकेल हन. जिन्दगी क लैके हमार सोच बदलत है. कहाँ भीड़ से भरा अन्हेर, कहाँ अंजोर से भरा आज! यहि सूनेपन मा हम अपने क कुदरती चीजन के बहुत नगीच पाइत है. लागत है कि हमरे चारिउ वारी कै सूनापन उम्मीदन से भरा है, सूनेपन का अंजोर भरे है, अंजोर कै एक-एक कन जइसे उम्मीद कै सूरज हुवै! कुदरती चीजैं हमरी आत्मा क सबसे जादा छुवत् थीं. यै हमैं सबसे जादा मजबूत करत् थीं. सबसे जादा भरोसा देवावत् थीं!
महाभारत कै यक परसंग अहै, किसन भगवान कुंती महरानी से कहत हैं कि मनचाहा बरदान मांगौ. कुंती उनसे दुःख मांगत् थीं. कुंती कहत् थीं कि दुःख रहे तौ हे प्रभू तोहार याद न बिसरे! अगर हम भगवान क सुमंगल, सच्चाई अउर सुबिचार कै परतीक मानी तौ हम अपने ऊपर पड़ी मुसीबतन के ओढ़रे इंसानियत अउर अच्छाई के सबले करीब रहित है! [ अमरेन्द्र / डायरी / २९-५-२०१२ ]
awa_Deva awa_Deva awa_Deva awa_Deva